กรมการค้าภายใน ติดตามสถานการณ์ราคาข้าวโพดเลี้ยงสัตว์ คาดว่าแนวโน้มราคายังคงระดับสูง
นายอุดม ศรีสมทรง รองอธิบดีกรมการค้าภายใน หารือร่วมกับผู้แทนเกษตรกรจังหวัดเพชรบูรณ์ สมาคมการค้าพืชไร่ เพื่อติดตามสถานการณ์ราคาและปัญหาของกลุ่มเกษตรกรผู้ปลูกข้าวโพดเลี้ยงสัตว์ในจังหวัดเพชรบูรณ์ เร่งรัดให้โรงงานอาหารสัตว์รับซื้อข้าวโพดในราคาที่เหมาะสมสอดคล้องกับต้นทุนการผลิตที่เพิ่มขึ้น เนื่องจากปีนี้ต้นทุนการเพาะปลูกเพิ่มสูงขึ้น ประกอบกับช่วงทีผ่านมามีฝนตกทำให้บางพื้นที่มีน้ำท่วมขังส่งผลต่อคุณภาพของข้าวโพด อีกทั้งโรงงานอาหารสัตว์บางแห่งยังจำกัดคิวรับซื้อทำให้รถขนตกค้างหน้าโรงงาน จึงได้หารือกับผู้ผลิตอาหารสัตว์ถึงแนวทางการแก้ไข ต่อมาได้พูดคุยกับผู้แทนสมาคมผู้ผลิตอาหารสัตว์ไทยเพื่อสอบถามข้อเท็จจริงพร้อมทั้งรับฟังสถานการณ์การซื้อ-ขาย โดยคาดการณ์แนวโน้มราคาข้าวโพดเลี้ยงสัตว์ยังคงอยู่ในเกณฑ์สูงเนื่องจากราคาวัตถุดิบอาหารสัตว์ในตลาดโลกยังมีราคาอยู่ในระดับสูง อย่างไรก็ตาม ราคาข้าวโพดเลี้ยงสัตว์ จะอ่อนตัวลงจากเดือนที่ผ่านมาแต่ยังอยู่ในระดับสูงกว่าปีที่แล้วร้อยละ 4 และโรงงานอาหารสัตว์ยังคงต้องแบกรับต้นทุนและราคาขายปลีกอาหารสัตว์ในประเทศยังไม่มีการปรับเพิ่มขึ้น แต่ราคาข้าวโพดเลี้ยงสัตว์ตลอดฤดูการผลิตนี้คาดว่าจะไม่ต่ำไปกว่า 11 บาท/กก. ทั้งนี้ เดือนกันยายน – ธันวาคมของทุกปี เป็นช่วงที่ผลผลิตข้าวโพดเลี้ยงสัตว์ทยอยออกสู่ตลาดมาก ประมาณร้อยละ 82 ซึ่งแนวโน้มราคาอาจปรับตัวลดลงได้ตามกลไกตลาด ภาครัฐจึงเตรียมมาตรการรองรับ ทั้งการประกันรายได้ที่ดำเนินการมาต่อเนื่องและมาตรการคู่ขนานเพื่อช่วยรักษาเสถียรภาพราคาข้าวโพดเลี้ยงสัตว์